b'\n_START_ARTICLE_\nRichard Tandy\n_START_SECTION_\n\xc5\xbdivljenje in kariera\n_START_PARAGRAPH_\nRodil se je 26. marca 1948 v Birminghamu, \xc5\xa1olal pa se je na \xc5\xa1oli Moseley School, kjer je prvi\xc4\x8d sre\xc4\x8dal kasnej\xc5\xa1ega so\xc4\x8dlana skupine, Beva Bevana. Leta 1968 se je Tandy pridru\xc5\xbeil Bevanu pri skupini The Move, kjer je igral \xc4\x8dembalo pri njihovem prvouvr\xc5\xa1\xc4\x8denem singlu "Blackberry Way", kasneje pa se je skupini pridru\xc5\xbeil na turnejah. Kmalu je klaviature zamenjal z bas kitaro, ker je sicer\xc5\xa1nji bas kitarist skupine, Trevor Burton imel po\xc5\xa1kodbo komolca. Po Burtonovi vrnitvi se je Tandy pridru\xc5\xbeil skupini The Uglys.\n_START_SECTION_\nOstali projekti\n_START_PARAGRAPH_\nLeta 1985 je Tandy ustanovil skupino Tandy Morgan Band, ki sta jo sestavljala \xc5\xa1e Dave Morgan in Martin Smith, ki sta kot gostujo\xc4\x8da glasbenika sodelovala z ELO. Skupina je istega leta izdala konceptualni album Earthrise. Leta 2011 je iz\xc5\xa1la remasterizirana verzija na zgo\xc5\xa1\xc4\x8denki pri zalo\xc5\xbebi Rock Legacy. Naslednji album The BC Collection, je vseboval eno Tandyjevo skladbo, "Enola Sad"._NEWLINE_Pri \xc5\xa1tevilnih glasbenih projektih je sodeloval s frontmanom ELO, Jeffom Lynnom, med drugimi pri soundtracku Electric Dreams, Lynnovem solo albumu Armchair Theatre in albumu Dava Edmundsa, Information, ki ga je produciral Lynne. Sodeloval je \xc5\xa1e z Georgem Harrisonom, Jimom Hornom, Tomom Pettyjem in skupino Traveling Wilburys. Tandyja lahko opazimo v videospotu "She\'s My Baby" skupine Traveling Wilburys, v katerem se pogovarja z Lynnom. Spomladi 1994 je Tandy na\xc5\xa1el sotekstopisko, 22-letno Rusinjo Nadino Stravonino. Skupaj sta napisala sedem skladb, zaradi nezainteresiranosti zalo\xc5\xbeb pa skladbe \xc5\xa1e niso bile objavljene. Kasneje sta izgubila stike.\n_START_SECTION_\nOprema\n_START_PARAGRAPH_\nPo menjavi bas kitare za klaviature, je Tandy na koncertih uporabljal predvsem Minimoog in Wurlitzer, ob\xc4\x8dasno pa \xc5\xa1e klavir (izvedba "Roll Over Beethoven" v oddaji The Midnight Special), ki ga je sicer uporabljal ve\xc4\x8dinoma v studiu. Kasneje je na koncertih uporabljal \xc5\xa1e ve\xc4\x8d klaviatur, med njimi Hohner Clavinet, mellotron in razli\xc4\x8dne sintetizatorje, ve\xc4\x8d pa je za\xc4\x8del uporabljati klavir. Od konca 70. let pa do za\xc4\x8detka 80. let je uporabljal \xc5\xa1e sintetizatorje Yamaha CS80, ARP 2600, Polymoog, Micromoog in Oberheim. Pri skladbi "Kuiama" z albuma ELO 2, je Tandy igral harmonij.\n_START_SECTION_\nZasebno \xc5\xbeivljenje\n_START_PARAGRAPH_\nTandyjev prvi zakon je bil z \xc5\xbeensko po imenu Carol "Cookie", prijateljico Clee Odzer, sedaj pa je poro\xc4\x8den s Sheilo. \xc5\xbdivel je v Birminghamu, Franciji, Los Angelesu trenutno pa \xc5\xbeivi v Walesu.'